b'\n_START_ARTICLE_\nMineralin\xc4\x97s med\xc5\xbeiagos\n_START_PARAGRAPH_\nMineralin\xc4\x97s med\xc5\xbeiagos \xe2\x80\x93 cheminiai elementai, b\xc5\xabtini organizmo gyvybini\xc5\xb3 funkcij\xc5\xb3 palaikymui._NEWLINE_Mineralin\xc4\x97s med\xc5\xbeiagos palaiko \xc5\xa1arm\xc5\xb3-r\xc5\xabg\xc5\xa1\xc4\x8di\xc5\xb3 pusiausvyr\xc4\x85, dalyvauja susitraukiant raumenims, duj\xc5\xb3 apykaitoje, nerv\xc5\xb3 sistemos veikloje, kre\xc5\xa1ant kraujui, greitina augimo ir atsistatymo procesus, i\xc5\xa1skiria energij\xc4\x85 i\xc5\xa1 maisting\xc5\xb3j\xc5\xb3 med\xc5\xbeiag\xc5\xb3 ir padeda susidaryti naujiems audiniams. Organizme jos kaip statybin\xc4\x97 med\xc5\xbeiaga (kalcis, fosforas), kaip elektrolitai vandens drusk\xc5\xb3 pusiausvyrai palaikyti, \xc4\xafeina \xc4\xaf kai kuri\xc5\xb3 ferment\xc5\xb3 strukt\xc5\xabr\xc4\x85 ir reguliuoja organizmo med\xc5\xbeiag\xc5\xb3 apykait\xc4\x85, \xc4\xafeina \xc4\xaf organizmo organini\xc5\xb3 jungini\xc5\xb3 (gele\xc5\xbeis) ir hemoglobino sud\xc4\x97t\xc4\xaf._NEWLINE_Organizme esan\xc4\x8dios mineralin\xc4\x97s med\xc5\xbeiagos sudaro apie 4.5\xc2\xa0% k\xc5\xabno svorio (pvz., 2,8 kg, jei \xc5\xbemogus sveria 70 kilogram\xc5\xb3). I\xc5\xa1 j\xc5\xb3 did\xc5\xbeioji dalis, 5/6, \xc4\xafeina \xc4\xaf kaul\xc5\xb3 sud\xc4\x97t\xc4\xaf. Apie 50\xc2\xa0% \xc5\xa1io kiekio sudaro kalcis, 25\xc2\xa0% - fosforas, kiti 5 makroelementai (magnis, natris, chloras, kalis ir siera) bei 14 mikroelement\xc5\xb3 (gele\xc5\xbeis, cinkas, varis, jodas, manganas, fluoras, molibdenas, kobaltas, selenas, chromas, alavas, nikelis, vanadis ir silicis) - likusius 25 proc. Makroelement\xc5\xb3 organizme yra daugiau nei 5 gramai, o mikroelement\xc5\xb3 - ma\xc5\xbeiau nei 5 gramai. Jos organizme atlieka dvejopas funkcijas: statybines (pvz., kalcis kauluose) ir reguliacines (pvz., jodas, \xc4\xafeinantis \xc4\xaf skydliauk\xc4\x97s hormonus, kalcis ir magnis reguliuoja raumen\xc5\xb3 kontrakcij\xc4\x85 ir atsipalaidavim\xc4\x85)._NEWLINE_Sveikam \xc5\xbemogui svarbiausi yra 12 mineralini\xc5\xb3 element\xc5\xb3: kalcis, kalis, fosforas, magnis, gele\xc5\xbeis, cinkas, jodas, varis, manganas, fluoras, selenas, molibdenas ir 3 elektrolitai: natris, kalis, chloras._NEWLINE_Mineralin\xc4\x97s med\xc5\xbeiagos matuojamos gramais, miligramais arba mikrogramais.'